钦定古今图书集成/理学汇编/学行典/第234卷 > 索卢放
## 钦定古今图书集成/理学汇编/学行典/第234卷 > 索卢放

按《后汉书独行传》：“索卢放，字君阳，东郡人也。以尚书
教授千馀人。初署郡门下掾。更始时，使者督行郡国，
太守有事，当就斩刑。放前言曰：‘今天下所以苦毒王
氏，归心皇汉者，实以圣政宽仁故也。而传车所过，未
闻恩泽。太守受诛，诚不敢言，但恐天下惶惧，各生疑
变。夫使功者不如使过，愿以身代太守之命’。”遂前就
斩，使者义而赦之，由是显名。建武六年，征为洛阳令，
政有能名。以病乞身，徙谏议大夫，数纳忠言。后以疾
去。建武末，复征，不起。光武使人舆之见于南宫云台，
赐谷二千斛遣归。除子为太子中庶子，卒于家。